Diari Oficial de la Generalitat Valenciana


Sumari del DOGV 4965, del 14-03-2005 (2005/2301)

RESOLUCIÓ de 28 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i l'Ajuntament de València per a la realització d'activitats de prevenció de drogodependències a la ciutat de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4965

Data del DOGV
:   14-03-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/2301


Data del document
:   28-02-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * València
    * toxicomania
    * cooperació administrativa
    * administració local

RESOLUCIÓ de 28 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i l'Ajuntament de València per a la realització d'activitats de prevenció de drogodependències a la ciutat de València. [2005/X2301]
  
Subscrit, després de la tramitació prèvia reglamentària, entre la Generalitat Valenciana i l'Ajuntament de València, el 7 d'octubre de 2004, un Conveni Marc de col·laboració per a la realització d'activitats de prevenció de drogodependències a la ciutat de València, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0071/2005, i que figura com a annex d'esta resolució.
  
València, 28 de febrer de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Generalitat Valenciana i l'Ajuntament de València, per a la realització d'activitats de prevenció de drogodependències a la ciutat de València.
  
A la ciutat de València, 7 d'octubre de 2004.
  
Reunits:
  
D'una part, l'Honorable conseller de Sanitat, Sr. Vicente Rambla Momplet, de conformitat amb els articles 21.f i 35 de la Llei de Govern Valencià, i facultat expressament per a este acte per Acord del Consell de data 10 de setembre de 2004.
  
I d'una altra part, l'Excel·lentíssim Ajuntament de València (en avant Ajuntament), amb CIF M-3214307-H i domicili a la plaça de l'Ajuntament núm. 1, DP 46725-València, i en el seu nom i representació la Sra. Rita Barberá Nolla, Excel·lentíssima Alcaldessa, assistida pel Sr. Francisco Javier Vila Biosca, secretari de l'Òrgan de Suport de la Junta de Govern i en execució de l'acord adoptat per la Junta de Govern local, en sessió del dia 11 de juny de 2004, número E-25.
  
Ambdues parts, fent ús de la representació que tenen, es reconeixen la mútua capacitat legal suficient per a la firma del present conveni, i amb esta finalitat
  
Manifesten:
  
El títol V del Decret Legislatiu 1/2003, d'1 d'abril, del Consell de la Generalitat Valenciana, pel qual s'aprova el Text Refós de la Llei sobre Drogodependències i Altres Trastorns Addictius, establix les competències de les administracions públiques:
  
?Article 42. Competències del Consell de la Generalitat
  
Sense perjuí de les altres competències que l'ordenament jurídic vigent li atribuïx i en el marc d'estes, correspon al Consell de la Generalitat:
  
a) L'establiment de la política en matèria de drogodependències i altres trastorns addictius per a la Comunitat Valenciana.
  
b) L'aprovació del Pla Autonòmic sobre Drogodependències i Altres Trastorns Addictius.
  
c) L'aprovació de les estructures políticoadministratives en matèria de drogodependències, així com la seua organització i règim de funcionament.
  
d) L'aprovació de la normativa d'autorització d'obertura i de funcionament i d'acreditació de centres i servicis d'atenció i prevenció de les drogodependències i altres trastorns addictius.
  
e) L'aprovació, la modificació i la revisió de les tarifes per a la prestació i la concertació de servicis que puguen establir-se amb institucions publiques i privades, en els termes que reglamentàriament s'establisca.
  
f) La inspecció dels establiments on es venguen begudes alcohòliques i tabac i dels altres llocs on esta Llei limita la seua publicitat i promoció i prohibix el seu subministrament i consum.
  
g) L'exercici de la potestat sancionadora en els termes previstos en esta Llei.
  
h) Adoptar, en col·laboració amb altres administracions públiques, totes aquelles mesures que foren necessàries per a assegurar el compliment del que establix esta Llei.
  
Article 43. Competències dels ajuntaments
  
1. Sense perjuí de les altres competències que l'ordenament vigent els atribuïx i en el marc d'estes, correspon als ajuntaments de la Comunitat Valenciana, en el seu àmbit territorial:
  
a) L'establiment dels criteris que regulen la localització, la distància i les característiques que hauran de reunir els establiments on se subministre, venga, dispense o consumen begudes alcohòliques i tabac, així com la seua vigilància i control.
  
b) L'atorgament de la llicència d'obertura als establiments esmentats en l'apartat anterior.
  
c) Vetlar, en el marc de les seues competències, pel compliment de les diferents mesures de control que establix el títol III d'esta Llei, especialment en les dependències municipals.
  
d) Adoptar les mesures cautelars dirigides a assegurar el complimente del que establix esta Llei.
  
e) Exercir la potestat sancionadora en els termes establits en esta Llei.
  
2. A més de les assenyalades en el punt anterior, els ajuntaments de la Comunitat Valenciana de més de 20.000 habitants de fet o dret tenen les següents competències i responsabilitats mínimes:
  
a) L'aprovació i l'execució del Pla Municipal sobre Drogodependències, elaborat en coordinació i de conformitat amb els criteris establits el Pla Autonòmic sobre Drogodependències i Altres Trastorns Addictius, que incloga programes de prevenció i d'inserció social, així com d'informació, d'assessorament i de motivació de drogodependents a través dels Servicis Socials Generals i Especialitzats.
  
b) La coordinació dels programes de prevenció i reinserció social que es desenrotllen exclusivament en l'àmbit del seu municipi.
  
c) El foment de la participació social i el suport de les institucions sense ànim de lucre que en el Municipi desenrotllen les actuacions previstes en el Pla Municipal sobre Drogodependències?.
  
En atenció de tot el que s'ha exposat, les parts convenen la formulació d'un conveni d'acord amb els següents
  
Acords
  
1. ACTIVITATS A REALITZAR
  
Realització de les activitats que es detallen a continuació de forma conjunta i coordinada distribuïdes en els següents àmbits d'intervenció:
  
1. ÀREA COMUNITÀRIA
  
Actuacions que partisquen del teixit associatiu del municipi, amb l'establiment de la necessària coordinació per a valorar el suport institucional a oferir a les diverses associacions i entitats, en funció dels requisits tècnics necessaris.
  
Campanyes de difusió sobre els problemes derivats de l'ús indegut de drogues, mitjançant informació que sensibilitze la ciutadania sobre esta problemàtica.
  
Realització de totes aquelles investigacions que servisquen per a conéixer la realitat de la situació del municipi de València amb l'objectiu d'optimar les actuacions que s'estiguen duent a terme i dissenyar noves activitats de prevenció que incidisquen sobre les variables detectades en els estudis esmentats.
  
Formació en drogodependències i la seua prevenció dirigida a grups específics de població que pel seu rol professional poden actuar com a potenciadors de les accions que es duguen a terme. Formació dirigida al públic en general.
  
Assessorament a totes les persones, institucions i entitats que sol·liciten suport per a l'elaboració i posada en marxa d'actuacions en el marc de la prevenció.
  
Orientació a consumidors i les seues famílies que, per les seues característiques, no siga adequat el seu tractament en Unitat de Conductes Addictives.
  
- Campanyes de prevenció: dirigides a grans sectors de població amb la finalitat de conscienciar sobre els efectes nocius del consum de drogues. Paral·lelament a estes actuacions sobre la població universal es faran campanyes dirigides a determinats sectors en els quals es valore que es necessita una incidència específica sobre elements delimitats.
  
- Setmana del Cine i la Solidaritat: amb l'objectiu de treballar amb valors relacionats amb el compromís social (tolerància, solidaritat, etc.), fomentant així una actitud crítica i reflexiva.
  
- Curs de Formació en Drogodependències per a Policia Local: a fi de dotar els policies locals de recursos personals i pautes d'actuació, necessaris en la seua pràctica professional per a abordar actuacions en matèria de drogodependències.
  
- Jornades de Drogodependències: amb la finalitat de divulgar les noves línies d'investigació, el coneixement dels recursos existent i l'anàlisi de les actuacions en drogodependències realitzades, amb especial èmfasi en el camp de la prevenció.
  
- Elaboració de materials didàctics, informatius i preventius: amb continguts ajustats a la població objecte, sobre la base dels resultats que aporten les investigacions realitzades.
  
- Enquesta sobre hàbits de consum.
  
- Organització Congrés Nacional de Mestres de Drogues.
  
- Jornada del 5é Aniversari de les Unitats de Conductes Addictives de la Comunitat Valenciana.
  
2. ÀREA ESCOLAR
  
Suport i assessorament de l'actuació del professorat en matèria de drogodependències, facilitant, si és procedent, el material didàctic necessari per a l'aplicació de programes i activitats complementàries.
  
Informació i formació a l'alumnat, amb intervencions individualitzades enfront de situacions de risc, quan siga requerit pel centre d'ensenyament.
  
- Programes de prevenció escolar:
  
- Envit.
  
- Previndre per a Viure.
  
Seguiment sobre la seua implantació en els centres escolars amb suport i assessorament al professorat responsable de l'aplicació.
  
- Programes per a adolescents:
  
- Avatars de ser adolescents hui.
  
- Informació i prevenció de malalties de transmissió sexual, VIH i sida: informar els jóvens amb l'objectiu de conscienciar-los i previndre sobre la problemàtica de les MTS i VIH-sida.
  
- Xarrades sobre drogodependències: amb la finalitat de proporcionar a l'alumnat estratègies per a la reflexió i actuació, que beneficie les decisions personals respecte a l'ús de drogues. Dirigides als alumnes d'ESO.
  
- El Valor d'un Conte: amb l'element motivador que constituïx la lectura es pretén fomentar valors i actituds positives envers la salut. El professor selecciona entre el material oferit aquells contes que s'adapten a les característiques dels seus alumnes.
  
- Cinema i Educació en Valors: visionat de pel·lícules en cine de la ciutat de València amb realització d'activitats en l'aula prèvies i posteriors al visionat de la pel·lícula amb suport de guies didàctiques, per al treball sobre els valors de l'alumnat.
  
- Programa concurs: I tu què en penses?: mitjançant grups de debat es faculta els alumnes al diàleg i la reflexió sobre certs temes que es consideren claus en la seua vida quotidiana i que té importància quant al seu estil de vida. Opcionalment es pot participar en un concurs amb aportació de treballs en diferents suports.
  
3. ÀREA FAMILIAR
  
Actuació en tots aquells aspectes que fan referència a la informació, formació i assessorament als pares, tant als que tenen fills amb problemes de drogodependències, com als que la necessiten per a la seua funció de pares.
  
- Escola de Pares: Oferir als pares informació, coneixements bàsics sobre diferents temes i assessorament amb l'objectiu de proporcionar-los una major capacitació per a exercir la seua funció. Facilitar als pares més recursos educatius i formatius per a promoure en els seus fills: actituds, valors i habilitats personals i socials sanes que els permeten afrontar, de manera responsable la realitat de la seua vida. Promoure l'intercanvi d'experiències entre els pares. El programa es dirigix als pares amb fills xicotets i/o adolescents, i als que contemplen la possibilitat de tindre'n i es realitza en els col·legis públics i concertats de la ciutat de València.
  
4. ÀREA D'OCI I TEMPS LLIURE
  
Impuls i generació d'alternatives atractives d'oci, cultura i temps lliure per a la promoció d'hàbits saludables. Es pretén que en un ambient lúdic es potencie el desenvolupament personal i social dels participants, transformant el temps d'oci en un espai educatiu.
  
Totes estes actuacions són tutelades per mediadors juvenils als quals es forma en prevenció de drogodependències mitjançant cursos distribuïts en nivells bàsic i superior.
  
- Intervenció en barris: Foment de les actuacions que desenvolupen diverses associacions que treballen en animació sociojuvenil, mitjançant assessorament tècnic i ajudes econòmiques.
  
- En eixir de classe: amb l'objectiu d'augmentar la diversitat d'opcions d'oci existents, de forma que els alumnes troben les que millor s'adapten a les seues preferències i característiques personals.
  
- Colònies Escolars: Proporcionen als xiquets i jóvens de la ciutat, que per diverses raons no poden disfrutar de les vacances estivals, un lloc i unes activitats on relacionar-se amb altres companys i participar en jocs i esports creatius.
  
- Activitats esportives (Torneig de Futbol Base ?Joc Net?, Gran Premi Ciutat de València d'Escacs): mitjançant les quals es desitja aconseguir que els participants practiquen l'esport amb una actitud de tolerància, esportivitat i respecte per les regles del joc, per damunt de la recerca incontrolada del resultat esportiu, establint relacions equilibrades i constructives capaces de crear estils de vida saludables.
  
- Cursos de Formació: ?Prevenció de drogodependències dirigit a mediadors juvenils?: Per a formalitzar un espai de coneixement i capacitació per al col·lectiu de mediadors juvenils, referit al fenomen de les drogodependències i les seues possibilitats com a camp d'acció preventiu.
  
2. TERMINI DE VIGÈNCIA
  
La duració del present conveni coincidirà amb l'exercici pressupostari de 2004.
  
Amb anterioritat mínima d'un mes prèvia a la finalització del present conveni, se'n revisarà el contingut, i es podrà prorrogar anualment per acord d'ambdues parts.
  
I en prova de conformitat, les parts firmen el present conveni, en triple versió exemplar i a un sol efecte, prèvia lectura i data indicats en l'encapçalament.
  
El conseller de Sanitat,
  
VICENTE RAMBLA MOMPLET
  
L'alcaldessa de València,
  
RITA BARBERÁ NOLLA